Sebħ Alla fl-istorja Infaħħru issa lil nies ta' ġieħ, u lil missirijietna nisel wara ieħor. Il-Mulej ħejja għalihom glorja kbira, u wera l-kobor tiegħu minn dejjem. Uħud kienu jaħkmu f'saltniethom, u kienu nies li kellhom isem għal qawwiethom. Uħud kienu jagħtu parir għax kienu jifhmu, u kienu jħabbru bi profezija. Uħud kienu jmexxu l-poplu bil-parir tagħhom; u għax kienu jifhmu fi trawwim il-poplu, kienu jgħidu kliem għaref f'tagħlimhom. Uħud kienu jikkomponu l-mużika, u ħallew versi bil-kitba tagħhom. Uħud kienu nies għonja mogħnija b'saħħa, jgħixu fis-sliem fi djarhom. Dawn kollha kienu mweġġħin fi żmienhom, u f'jiemhom kienu jiftaħru bihom. Uħud minnhom ħallew isem warajhom, u hekk tingħad foħrithom. Imma hemm uħud li m'għandhomx tifkira, u għebu bħalkieku qatt ma għexu, u saru bħalkieku qatt ma kienu, u hekk ukoll uliedhom warajhom. Imma dawn huma n-nies ta' ħniena, li l-għemejjel tajba tagħhom ma jintesewx. Għand uliedhom jibqa' l-ġid li kellhom. Nisilhom joqgħod għall-patt, u minħabba fihom uliedhom ukoll. Nisilhom jibqa' għal dejjem, u sebħhom ma jitħassarx. L-iġsma tagħhom midfuna fis-sliem, imma isimhom jibqa' ħaj minn nisel għal ieħor. L-għerf tagħhom jitkellem fuqu l-poplu, u tifħirhom ixxandru l-ġemgħa. Ħenok Ħenok kien jogħġob lill-Mulej u l-Mulej ħadu, kien eżempju ta' ndiema għall-ġenerazzjonijiet kollha. Noè Noè nstab ġust għalkollox, fi żmien l-għadab deher għall-oħrajn: bis-saħħa tiegħu baqa' fdal fuq l-art meta ġie d-dilluvju. Saru miegħu pattijiet għal dejjem biex ħadd mill-ħajjin ma jerġa' jinqered f'dilluvju. Abraham Abraham, missier kbir ta' kotra ġnus, ma nstabx ieħor bħalu fil-ġieħ. Kien iħares il-Liġi tal-Għoli u daħal miegħu f'patt; wettaq il-patt f'ġismu, meta ġarrbu Alla baqa' fidil lejh. Għalhekk il-Mulej wiegħdu b'ġurament li b'nislu jitbierku l-ġnus, li jkattru daqs it-trab tal-art, u jgħolli nislu m'ogħla l-kwiekeb, u jagħtihom b'wirt minn baħar sa baħar, u mix-xmara sa truf l-art. Iżakk u Ġakobb U lil Iżakk wiegħdu hekk ukoll minħabba f'Abraham missieru. Il-barka tal-bnedmin kollha u l-patt serraħhom fuq ras Ġakobb. Wettqu bil-barkiet tiegħu, u tah l-art b'wirtu; u qasamha għalih f'partijiet u tahom b'sehemhom lit-tnax-il tribù.